ꠈꠣꠟꠣ ꠚꠣꠢꠣꠠ

ꠈꠣꠟꠣ ꠚꠣꠢꠣꠠ ꠅꠁꠟꠧ ꠉꠤꠀ ꠛꠤꠢꠔ꠆ꠔꠞ ꠍꠤꠟꠐꠞ ꠢꠈꠟ ꠔꠘꠦ ꠃꠍꠣ ꠍꠥꠠꠣ ⁕ ꠁꠉꠥ ꠛꠣꠋꠟꠣꠖꠦꠡꠞ ꠃꠔ꠆ꠞ ꠉꠣꠟꠣꠞꠧ ꠡꠛ ꠔꠘꠦ ꠃꠍꠣ ꠛꠤꠘ꠆ꠖꠥ ⁕ ꠀꠎꠉꠞꠣꠛꠣꠖ ꠍꠣ ꠛꠣꠉꠣꠘ ꠔꠘꠦ ꠁꠇꠣꠘ ꠇꠥꠟ꠆ꠟꠦ  ꠇꠤꠟꠧꠝꠤꠐꠣꠞ ꠖꠥꠞꠁ ⁕ ꠁꠉꠥꠞꠦ ꠝꠥꠟꠤꠛꠣꠎꠣꠞꠞ ꠎꠥꠞꠤ ꠃꠚꠎꠤꠟꠣꠞ ꠞꠣꠎꠇꠤ ꠍꠣ ꠛꠣꠉꠣꠘ ꠔꠘꠦꠅ ꠖꠦꠈꠣ ꠎꠣꠄ ⁕

 ꠔꠣꠘ 
ꠝꠥꠟꠤꠛꠣꠎꠣꠞ ꠎꠤꠟꠣꠞ ꠇꠥꠟꠣꠃꠠꠣ ꠃꠚꠎꠤꠟꠣꠞ ꠞꠛꠤꠞ ꠛꠣꠎꠣꠞꠞ ꠈꠣꠘ꠆ꠖꠣꠔ ꠕꠣꠈꠣ ꠀꠎꠉꠞꠣꠛꠣꠖ ꠐꠤ ꠄꠍꠐꠦꠐ ꠔꠘꠦ ꠇꠥꠟ꠆ꠟꠦ  ꠊꠘ꠆ꠐꠣ ꠀꠐꠤꠀ ꠎꠣꠁꠛꠣꠞ ꠚꠕ ⁕ ꠎꠥꠞꠤ ꠃꠚꠎꠤꠟꠣꠞ ꠚꠥꠟꠔꠟꠣ ꠛꠣꠎꠣꠞꠞ ꠈꠣꠘ꠆ꠖꠣꠔ ꠕꠣꠈꠣ ꠞꠣꠎꠇꠤ ꠐꠤ ꠄꠍꠐꠦꠐ ꠔꠘꠦꠅ ꠈꠣꠟꠣ ꠚꠣꠢꠣꠠꠅꠞ ꠍꠣꠋꠉꠧ ꠃꠐꠣ ꠎꠣꠄ ⁕ ꠖꠞꠤꠀ ꠔꠘꠦ ꠈꠣꠟꠣ ꠚꠣꠢꠣꠠ  ꠚꠥꠐ ꠃꠍꠣꠔ ⁕

 ꠚꠞꠤꠍꠤꠔꠤ 
ꠈꠣꠟꠣ ꠚꠣꠢꠣꠠꠧꠞ ꠐꠤꠟ꠆ꠟꠣꠁꠘꠞꠦ ꠄꠟꠣꠇꠣꠞ ꠝꠣꠘꠡꠦ ꠟꠋꠟꠣ ꠐꠤꠟ꠆ꠟꠣꠁꠘ ꠈꠁꠀ ꠒꠣꠈꠦ ⁕ ꠈꠣꠟꠣ ꠚꠣꠢꠣꠠ ꠅꠁꠟꠧ ꠉꠤꠀ ꠡꠛꠔꠘꠦ ꠃꠍꠣ ꠍꠣꠋꠉꠧꠞ ꠟꠇꠣꠟ ꠘꠣꠝ ⁕ ꠛꠣꠋꠟꠣꠖꠦꠡ ꠎꠤꠅꠉ꠆ꠞꠣꠚꠤꠇ ꠍꠧꠍꠣꠁꠐꠤꠞ ꠝꠔꠦ ꠨ ꠁ ꠚꠣꠢꠣꠠ ꠢꠣꠞꠣꠞꠉꠘ꠆ꠎ ꠚꠣꠢꠣꠠ ꠘꠣꠝꠦꠅ ꠚꠞꠤꠍꠤꠔ ⁕ ꠖꠦꠡꠞ ꠃꠔ꠆ꠔꠞ ꠚꠥꠛꠛꠣꠄ ꠕꠣꠈꠣ ꠁ ꠚꠣꠢꠣꠠꠞ  ꠛꠣꠋꠟꠣꠖꠦꠡꠧ ꠀꠞ ꠛꠣꠇꠤ ꠉꠣꠟꠣ ꠄꠘ꠆ꠒꠤꠀꠞ ꠃꠔ꠆ꠞ ꠔꠤꠞꠤꠚꠥꠞꠣꠔ ꠚꠠꠍꠦ ⁕ ꠔꠤꠞꠤꠚꠥꠞꠣꠔ ꠁ ꠐꠤꠟ꠆ꠟꠣꠞ ꠛꠣꠁꠉ꠆ꠉꠣꠟꠣꠞ ꠘꠣꠝ ꠞꠊꠥꠘꠘ꠆ꠖꠘ ꠚꠣꠢꠣꠠ ꠘꠣꠝꠦ ꠚꠞꠤꠍꠤꠔ ⁕ ꠄꠘ꠆ꠒꠤꠀꠞ ꠘꠣꠝꠤꠀꠟꠣ ꠀꠉꠞꠣꠝꠟꠤ ꠙ꠆ꠞꠔ꠆ꠘꠔꠣꠔ꠆ꠔꠤꠇ ꠗꠞ꠆ꠝꠤꠅ ꠔꠣꠘ ꠨ ꠃꠘꠇꠥꠐꠤ ꠁ ꠐꠤꠟ꠆ꠟꠣꠞ ꠟꠣꠝꠣꠔ ꠚꠠꠍꠦ ⁕ ꠀꠁꠘꠣ ꠝꠣꠡꠧ ꠀꠡꠝꠣꠘ ꠚꠞꠤꠡꠇꠣꠞ ꠅꠁꠟꠦ ꠨ ꠈꠣꠟꠣ ꠚꠣꠢꠣꠠꠧꠞ ꠀꠡꠐꠣꠋ ꠔꠘꠦ ꠀꠈꠣꠟꠥꠇꠤ ꠀꠅꠠꠞ ꠚꠘ ꠟꠤꠟ ꠚꠣꠘꠤ ꠖꠦꠈꠣ ꠎꠣꠄ ⁕ ꠁ ꠐꠤꠟ꠆ꠟꠣꠞ ꠟꠣꠉꠣ ꠔꠥꠠꠣ ꠈꠣꠡꠤꠀ ꠄꠟꠣꠇꠣ ꠞꠁꠍꠦ ꠨ ꠎꠦꠟꠣꠘ ꠘꠥꠘꠍꠠꠣ ꠚꠥꠘ꠆ꠎꠤ ꠨ ꠚꠣꠘꠣꠁꠍꠠꠣ ꠚꠥꠘ꠆ꠎꠤ ꠨ ꠚꠥꠐꠤꠍꠠꠣ ꠚꠥꠘ꠆ꠎꠤ ꠀꠞ ꠛꠣꠁꠉꠘ꠆ꠌꠠꠣ ꠚꠥꠘ꠆ꠎꠤ ⁕ ꠈꠣꠡꠤꠀ ꠝꠣꠔꠧ ꠉꠣꠅꠞꠦ ꠨ ꠚꠥꠘ꠆ꠎꠤ ꠨ ꠈꠁꠀ ꠒꠣꠈꠦ ⁕